Lempeni loppu
Niinpä kävi lemmelleni,
 Ihanille innoilleni,
 Tulisille tuntehille
 Kuin on suopa kuplaselle,
 Jonka olkipillin päästä
 Ilmaan laittaa lapsukainen.
 Keveänä keijukaisna
 Kauniliina kirjavana
 Loisteli se lentäissänsä,
 Värit viiet välkytellen
 Kuvat kymmenet kuvaten
 Itseni minun iloksi
 Ajan vietoks’ armahaksi;
 Vaan juur’ ollen ihaninna,
 Kuvastellen kaunihinna,
 Jopa haljeten hajosi
 Palaisiksi pullistihe
 Vesi pirskahti väkevä
 Satoi siitä kaste karvas
 Poloisen mun poskilleni
 Rakastavan rintasille.
 Siihen sammui lemmen liekki,
 Tuli tuntehen tukehtui.

S-n [Juhani Aho].

Juhani Aho
Runot